**Dôvodová správa**

**B. Osobitná časť**

**K čl. I**

**K bodu 1**

Upravuje sa vymedzenie sprievodného vzdelávacieho opatrenia podľa čl. 23 ods. 10 nariadenia Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (*Ú. v. EÚ L 347, 20.12.2013*) v platnom znení prepojeného s cieľom programu poskytovania pomoci Európskej únie v rámci spoločnej organizácie poľnohospodárskych trhov podľa čl. 40 ods. 1 Zmluvy o fungovaní Európskej únie (*Ú. v. EÚ C 202, 7.6.2016*) (ďalej len „ZFEÚ“) v platnom znení (ďalej len „spoločná organizácia poľnohospodárskych trhov“) na dodávanie a distribúciu poľnohospodárskych výrobkov uvedených v prílohe I k ZFEÚ v platnom znení(ďalej len „poľnohospodársky výrobok“) v sektore ovocia a zeleniny podľa čl. 1 ods. 2 písm. i) v nadväznosti na časť IX prílohy I k nariadeniu (EÚ) č. 1308/2013 v platnom znení a v sektore výrobkov zo spracovaného ovocia a zeleniny podľa čl. 1 ods. 2 písm. j) v nadväznosti na časť X prílohy I k nariadeniu (EÚ) č. 1308/2013 v platnom znení (ďalej len „ovocie a zelenina“), čerstvých poľnohospodárskych výrobkov v sektore banánov podľa čl. 1 ods. 2 písm. k) v nadväznosti na časť XI prílohy I k nariadeniu (EÚ) č. 1308/2013 (ďalej len „banány“) a poľnohospodárskych výrobkov v sektore mlieka a mliečnych výrobkov podľa čl. 1 ods. 2 písm. p) v nadväznosti na časť XVI prílohy I k nariadeniu (EÚ) č. 1308/2013, ktorými sú výlučne konzumné mlieko a jeho bezlaktózové variácie, syr, tvaroh, jogurt alebo iné fermentované alebo acidofilné mliečne výrobky bez pridaných ochucujúcich látok, ovocia, orechov alebo kakaa, prírodne ochutené fermentované mliečne výrobky neobsahujúce ovocnú šťavu, prírodne ochutené alebo neochutené fermentované mliečne výrobky obsahujúce ovocnú šťavu, mliečne nápoje obsahujúce kakao, ovocnú šťavu alebo prírodne ochutené alebo prírodne ochutené alebo neochutené fermentované alebo nefermentované mliečne výrobky obsahujúce ovocie (ďalej len „mlieko a mliečny výrobok“) pre deti prijaté v predškolských zariadeniach alebo vo vzdelávacích zariadeniach podľa čl. 22 nariadenia (EÚ) č. 1308/2013 v platnom znení, spravovaných alebo uznávaných príslušnými orgánmi členských štátov Európskej únie (ďalej len „vzdelávacie zariadenie“), na sprievodné opatrenia a na pokrytie určitých súvisiacich nákladov spojených s vybavením, reklamou, monitorovaním a vyhodnocovaním a s logistikou a distribúciou podľa čl. 23 ods. 1 písm. c) nariadenia (EÚ) č. 1308/2013 v platnom znení (ďalej len „školský program“) zvyšovať konzumáciu ovocia a zeleniny, banánov alebo mlieka a mliečnych výrobkov deťmi prijatými vo vzdelávacích zariadeniach (ďalej len „sprievodné opatrenia“) podľa § 1 písm. c) nariadenia vlády Slovenskej republiky č. 200/2019 Z. z. o poskytovaní pomoci na dodávanie a distribúciu ovocia, zeleniny, mlieka a výrobkov z nich pre deti a žiakov v školách (ďalej len „novelizované nariadenie vlády“) v znení neskorších predpisov (ďalej len „slovenské sprievodné opatrenia“) podľa § 1 písm. c) piateho bodu novelizovaného nariadenia vlády v znení neskorších predpisov, a to tak, že sa jedná o výsadbu rastlín na produkciu ovocia a zeleniny v akýchkoľvek priestoroch v materskej školy prevádzkovanej v Slovenskej republike, základnej školy prevádzkovanej v Slovenskej republike alebo školy pre deti alebo žiakov so špeciálnymi výchovno-vzdelávacími potrebami prevádzkovanej v Slovenskej republike (ďalej len „škola“) za účasti detí alebo žiakov prijatých v tejto škole (ďalej len „dieťa alebo žiak“), pre ktoré sa toto sprievodné opatrenia vykonáva, a teda nie len o výsadbu týchto rastlín vo vonkajších priestoroch školy.

**K bodom 2**

Ustanovuje sa nové vymedzenie pojmu „distribúcia“ tak, aby zahŕňalo nielen dodávanie poľnohospodárskych výrobkov, ktoré sa nachádzajú vo vzdelávacom zriadení, deťom prijatým v tomto vzdelávacom zariadení, ale aj dodávanie poľnohospodárskych výrobkov, ktoré je vzdelávacie zariadenie oprávnené previesť na inú osobu, deťom prijatým v tomto vzdelávacom zariadení. V praxi totiž môže nastať situácia, že poľnohospodárske výrobky, ktoré sa v rámci školského programu distribuujú deťom prijatým vo vzdelávacom zariadení (ďalej len „dieťa“), boli síce danému vzdelávaciemu zariadeniu už v rámci školského programu dodané, ale toto vzdelávacie zariadenie ich svojim deťom distribuuje mimo svojich prevádzkových priestorov.

**K bodom 3, 8, 12, 14, 16, 18, 19, 37**

Mení sa doterajšia koncepcia schvaľovania poskytovania pomoci z finančných prostriedkov Európskej únie a z vnútroštátnych finančných prostriedkov Slovenskej republiky (ďalej len „prostriedky štátneho rozpočtu“) v rámci spoločnej organizácie poľnohospodárskych trhov podľa čl. 40 ods. 1 ZFEÚ v platnom znení na vykonávanie školského programu (ďalej len „pomoc“) na dodávanie alebo distribúciu školského ovocia a zeleniny alebo školského mlieka a mliečnych výrobkov pre deti alebo žiakov a na slovenské sprievodné opatrenia. Doteraz sa poskytovanie pomoci na dodávanie školského ovocia a zeleniny pre deti alebo žiakov alebo na dodávanie alebo distribúciu školského mlieka a mliečnych výrobkov pre deti alebo žiakov schvaľovalo na dodávanie alebo distribúciu konkrétnych druhov poľnohospodárskych výrobkov, teda jednak na dodávanie alebo distribúciu konkrétnych druhov školského ovocia a zeleniny alebo školského mlieka a mliečnych výrobkov vybraných z prílohy č. 2 alebo z prílohy č. 1 k novelizovanému nariadeniu vlády v príslušnom znení, teda na dodávanie alebo distribúciu poľnohospodárskych výrobkov konkrétnych položiek z tabuliek uvedených v týchto prílohách, ale aj na dodávanie alebo distribúciu viac konkretizovaných druhov týchto poľnohospodárskych výrobkov, konkretizovaných napríklad menom alebo obchodným menom a adresou sídla alebo miesta podnikania prevádzkovateľa potravinárskeho podniku podľa čl. 3 ods. 3 nariadenia (ES) č. 178/2002 Európskeho parlamentu a Rady z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (*Ú. v. ES L 031 1.2.2002*) (ďalej len „prevádzkovateľ potravinárskeho podniku“) alebo dovozcu, pod ktorého menom alebo obchodným menom sa daný poľnohospodársky výrobok umiestňuje na trh podľa čl. 3 ods. 8 nariadenia (ES) č. 178/2002 Európskej únie. V konaní o schválení poskytovania pomoci na dodávanie alebo distribúciu školského mlieka a mliečnych výrobkov pre deti alebo žiakov sa navyše skúmalo zloženie jednotlivých poľnohospodárskych výrobkov tohto mlieka a mliečnych výrobkov z tohto hľadiska, či tieto individuálne poľnohospodárske výrobky spĺňajú podmienky na zloženie a minimálny obsah mliečnej zložky podľa čl. 23 ods. 5 a 6 nariadenia (EÚ) č. 1308/2013 v platnom znení v nadväznosti na článok 10 delegovaného nariadenia Komisie (EÚ) 2017/40 z 3. novembra 2016, ktorým sa dopĺňa nariadenie Európskeho parlamentu a Rady (EÚ) č. 1308/2013 v súvislosti s pomocou Únie na dodávanie ovocia a zeleniny, banánov a mlieka vo vzdelávacích zariadeniach a ktorým sa mení vykonávacie nariadenie Komisie (EÚ) č. 907/2014 (*Ú. v. EÚ L 005 10.1.2017*). Toto posudzovanie však vo fáze schvaľovania poskytovania podpory na dodávanie školského ovocia a zeleniny pre deti alebo žiakov alebo na dodávanie alebo distribúciu školského mlieka a mliečnych výrobkov pre deti alebo žiakov konkrétnemu žiadateľovi ešte nemá príliš veľký význam, nakoľko sa v nej posudzujú len druhy týchto poľnohospodárskych výrobkov, nie však ešte konkrétne poľnohospodárske výrobky, ktoré boli v rámci školského programu skutočne dodané školám alebo skutočne distribuované ich deťom alebo žiakom. Toto možno posúdiť až počas faktického vykonávania školského programu dodávaním školského ovocia a zeleniny alebo školského mlieka a mliečnych výrobkov školám alebo distribúciou školského mlieka a mliečnych výrobkov deťom alebo žiakom, teda v zásade až kontrolami na mieste podľa čl. 10 ods. 1 vykonávacieho nariadenia Komisie (EÚ) 2017/39 z 3. novembra 2016 o pravidlách uplatňovania nariadenia Európskeho parlamentu a Rady (EÚ) č. 1308/2013 v súvislosti s pomocou Únie na dodávanie ovocia, zeleniny, banánov a mlieka vo vzdelávacích zariadeniach (*Ú. v. EÚ L 005 10.1.2017*) v platnom znení. Keďže teda dodržiavanie požiadaviek na poľnohospodárske výrobky, dodávané alebo distribuované v rámci školského programu, je povinné už na základe príslušných aktov Európskej únie a iných všeobecne záväzných právnych predpisov tvoriacich právny poriadok Slovenskej republiky, vo fáze schvaľovania poskytovania pomoci na dodávanie školského ovocia a zeleniny pre deti alebo žiakov alebo na dodávanie alebo distribúciu školského mlieka a mliečnych výrobkov pre deti alebo žiakov ešte nie je potrebné, aby sa posudzovali konkrétne poľnohospodárske výrobky, ktoré sa príslušný žiadateľ v rámci týchto činností rozhodne dodávať alebo distribuovať. V danej fáze úplne postačuje, že dotyčný žiadateľ bude pre deti alebo žiakov dodávať alebo distribuovať len to ovocie a zeleninu alebo len to mlieko a mliečne výrobky, ktoré sú uvedené v zozname poľnohospodárskych výrobkov, na ktorých dodávanie alebo distribúciu pre deti alebo žiakov výlučne možno poskytovať pomoc, teda ktoré sú uvedené v prílohe č. 2 alebo v prílohe č. 1 k novelizovanému nariadeniu vlády v príslušnom znení, a ktoré sú tým pádom školským ovocím a zeleninou alebo školským mliekom a mliečnymi výrobkami. Výsledkom schvaľovania poskytovania pomoci na dodávanie školského ovocia a zeleniny pre deti alebo žiakov alebo na dodávanie alebo distribúciu školského mlieka a mliečnych výrobkov pre deti alebo žiakov bude teda len rozhodnutie, že sa dotyčnému žiadateľovi schvaľuje poskytovanie pomoci na tieto činnosti, bez bližšej konkretizácie poľnohospodárskych výrobkov školského ovocia a zeleniny alebo školského mlieka a mliečnych výrobkov, na ktorých dodávanie alebo distribúciu pre deti alebo žiakov sa mu poskytovanie pomoci schvaľuje. Žiadateľ, ktorý bude mať schválené poskytovanie pomoci na dodávanie školského ovocia a zeleniny pre deti alebo žiakov, ho teda bude mať schválené na dodávanie akéhokoľvek poľnohospodárskeho výrobku ovocia a zeleniny pre deti alebo žiakov, ktorý spadá pod niektorú položku tabuľky uvedenej v prílohe č. 2 k novelizovanému nariadeniu vlády v príslušnom znení.

Obdobným spôsobom sa zjednodušuje schvaľovanie poskytovania pomoci na slovenské sprievodné opatrenia, a to tak, že sa už nebude schvaľovať na konkrétne činnosti podľa § 1 písm. c) prvého až štvrtého bodu alebo piateho bodu novelizovaného nariadenia vlády v znení neskorších predpisov, ale len všeobecne na slovenské sprievodné opatrenia.

Vzhľadom na uvedené zmeny strácajú význam vymedzenia pojmov „schválené ovocie a zelenina“ a „schválené mlieko a mliečny výrobok“, ktoré sa tým pádom z novelizovaného nariadenia vlády v znení neskorších predpisov vypúšťajú.

**K bodu 4**

Keďže zákaz pridanej soli v poľnohospodárskych výrobkoch, ktoré sú dodávané alebo distribuované v rámci školského programu, je ustanovený už v čl. 23 ods. 6 písm. b) nariadenia (EÚ) č. 1308/2013 v platnom znení, odstraňuje sa duplicita tohto zákazu vyjadrená v novelizovanom nariadení vlády v znení nariadenia vlády Slovenskej republiky č. 195/2020 Z. z., a ponecháva sa ustanovenie vnútroštátnej výnimky z tohto zákazu, previazanej s ustanovením najvyššieho prípustného množstva pridanej jedlej soli v potravinách podľa čl. 2 nariadenia (ES) č. 178/2002 v platnom znení (ďalej len „potravina“), ktoré je ustanovené na základe splnomocnenia ustanoveného v § 3 ods. 2 zákona Národnej rady Slovenskej republiky č. 152/1995 Z. z. o potravinách v znení neskorších predpisov.

**K bodom 5 a 40**

Navrhovaným nariadením vlády sa zo zoznamu mlieka a mliečnych výrobkov, na ktorých dodávanie alebo distribúciu pre deti alebo žiakov výlučne možno poskytovať pomoc (*v tomto prípade z prílohy č. 1 k novelizovanému nariadeniu vlády v znení neskorších predpisov*), vypúšťajú všetky poľnohospodárske výrobky mlieka a mliečnych výrobkov, ktoré sú uvedené v prílohe V k nariadeniu (EÚ) č. 1308/2013 v platnom znení, teda v zásade všetky ochutené poľnohospodárske výrobky mlieka a mliečnych výrobkov, prípadne tie, ktoré obsahujú ovocie. Vzhľadom na túto zmenu teda už nie je relevantné ustanovovať podľa čl. 23 ods. 6 nariadeniu (EÚ) č. 1308/2013 v platnom znení v nadväznosti na čl. 10 ods. 2 delegovaného nariadenia (EÚ) 2017/40 z pozície členského štátu Európskej únie vo vzťahu k týmto výrobkom, že môžu obsahovať určité obmedzené množstvo pridaného cukru s číselným kódom položky nomenklatúry tovaru ustanovenej Európskou komisiou 1701 alebo 1702 alebo medu.

Zároveň sa ustanovuje nové vnútroštátne obmedzenie, že na dodávanie alebo distribúciu takého školského mlieka a mliečneho výrobku pre deti alebo žiakov, ktorý je syrom špeciálne upraveným údením, nemožno poskytnúť pomoc. Tým sa údené syry vyraďujú ako poľnohospodárske výrobky, ktoré možno dodávať alebo distribuovať v rámci školského programu vykonávaného v Slovenskej republike (ďalej len „školský program Slovenskej republiky“) Slovenskej republiky.

**K bodu 6**

Pojmy „potravina“ a „poľnohospodársky výrobok“, ktorý patrí pod spoločnú organizáciu poľnohospodárskych trhov, sa do veľkej miery prelínajú, avšak nemajú totožný význam. Preto sa v záujme o zaistenie právnej istoty dopĺňa, že pomoc nemožno poskytnúť na dodávanie alebo distribúciu takého mlieka a mliečneho výrobku pre dieťa alebo žiaka, s ktorým sa v rámci tohto dodávania alebo distribúcie dodáva alebo distribuuje aj iný poľnohospodársky výrobok, ktorý patrí pod spoločnú organizáciu poľnohospodárskych trhov, alebo iná potravina v samostatnom balení alebo v balení spojenom s balením tohto mlieka a mliečneho výrobku (*teda napríklad na dodávanie alebo distribúciu bieleho jogurtu s pripojeným balením obsahujúcim lentilky, lekvár, čokoládu a pod.*).

**K bodom 7 a 47**

Ustanovuje sa nový zoznam poľnohospodárskych výrobkov ovocia a zeleniny alebo mlieka a mliečnych výrobkov, na ktorých dodávanie alebo distribúciu pre deti alebo žiakov výlučne možno poskytovať pomoc, ako aj paušálne výšky základnej pomoci v zmysle novelizovaného nariadenia vlády v znení neskorších prepisov (ďalej len „základná pomoc“) na toto ich dodávanie alebo distribúciu v rámci školského programu, výšky úhrad, ktoré za ne možno okrem základnej pomoci najviac žiadať, a maximálne veľkosti ich porcie ako školského ovocia a zeleniny alebo školského mlieka a mliečnych výrobkov pre jedného žiaka podľa § 3 v nadväznosti na prílohu č. 2 alebo na prílohu č. 1 k novelizovanému nariadeniu vlády v znení neskorších predpisov v znení navrhovaného nariadenia vlády (ďalej len „maximálna veľkosť porcie pre jedného žiaka“) pre jedného žiaka. Tieto paušálne výšky pomoci a výšky úhrad spolu tvoria celkovú protihodnotu za dodanie každého z týchto poľnohospodárskych výrobkov v rámci školského programu, a boli určené znaleckým posudkom, ktorý na tento účel vypracovala znalecká organizácia a znalecký ústav s použitím spravodlivej, nestrannej a overiteľnej metódy výpočtov v zmysle čl. 2 ods. 1 písm. i) vykonávacieho nariadenia (EÚ) 2017/39. Oproti pôvodnému zoznamu tento zoznam už neobsahuje mlieko a mliečne výrobky uvedené v prílohe V k nariadeniu (EÚ) č. 1308/2013 v platnom znení, teda ochutené mlieko a mliečne výrobky alebo mlieko a mliečne výrobky obsahujúce pridané ovocie, ale obsahuje len mlieko a mliečne výrobky uvedené v čl. 23 ods. 3 písm. b) alebo v ods. 4 písm. b) nariadenia (EÚ) č. 1308/2013 v platnom znení.

V dôsledku úpravy tohto zoznamu poľnohospodárskych výrobkov ovocia a zeleniny alebo mlieka a mliečnych výrobkov, na dodávanie alebo distribúciu pre deti alebo žiakov výlučne ktorých možno poskytovať pomoc, sa upravujú aj právne fikcie, podľa ktorých sa

ovocie a zelenina, ktorým je ovocné pyré uvedené v riadku tabuľky uvedenej v časti X prílohy I k nariadeniu (EÚ) č. 1308/2013 v platnom znení, označenom kódom položky nomenklatúry tovaru stanovenej Európskou komisiou ex 20 07 (ďalej len „ovocné pyré“), alebo ktorým sú ovocné šťavy alebo zeleninové šťavy neobsahujúce pridaný lieh, uvedené v riadku tabuľky uvedenej v časti X prílohy I k nariadeniu (EÚ) č. 1308/2013 v platnom znení, označenom kódom položky nomenklatúry tovaru stanovenej Európskou komisiou ex 20 09 (ďalej len „ovocná a zeleninová šťava“),

ktoré v dôsledku veľkosti svojho balenia nie sú školským ovocím a zeleninou, nakoľko poľnohospodárske výrobky ovocného pyré alebo ovocnej a zeleninovej šťavy v balení takejto veľkosti nie sú uvedené v prílohe č. 2 k novelizovanému nariadeniu v príslušnom znení,

ale ktoré sa v školskom roku predsa len dodávajú alebo distribuujú spôsobom, akým sa pre deti alebo žiakov v rámci školského programu dodáva alebo distribuuje ovocie a zelenina uvedené v prílohe č. 2 k novelizovanému nariadeniu vlády v príslušnom znení (ďalej len „školské ovocie a zelenina“) alebo akým sa školské ovocie a zelenina dodáva alebo distribuuje v rámci slovenských sprievodných opatrení,

považujú za školské ovocie a zeleninu v tom najbližšom menšom balení podľa prílohy č. 2 k novelizovanému nariadeniu vlády v znení neskorších predpisov v znení navrhovaného nariadenia vlády, teda za poľnohospodársky výrobok ovocného pyré alebo ovocnej a zeleninovej šťavy v tom najbližšom menšom balení uvedený v príslušnej položke tejto prílohy.

Aktualizujú sa vnútorné odkazy na tieto položky prílohy č. 2 k novelizovanému nariadeniu vlády v znení neskorších predpisov v znení navrhovaného nariadenia vlády podľa navrhovaného znenia tejto prílohy.

**K bodu 9**

K identifikačným údajom žiadateľa o schválenie poskytnutia pomoci na vykonávanie školského programu v Slovenskej republike, o zmenu alebo doplnenie tohto schválenia, o pridelenie maximálnej výšky tejto pomoci alebo o jej poskytnutie, v štandardnom rozsahu obchodného mena, adresy miesta podnikania a identifikačného čísla organizácie fyzickej osoby, ktorá je podnikateľom, alebo v štandardnom rozsahu názvu, adresy sídla a identifikačného čísla organizácie právnickej osoby, sa v rámci jeho žiadostí o schválenie poskytnutia pomoci na vykonávanie školského programu v Slovenskej republike, o zmenu alebo doplnenie tohto schválenia, o pridelenie maximálnej výšky tejto pomoci alebo o jej poskytnutie pridávajú informácie potrebné na identifikáciu tohto žiadateľa ako prijímateľa pomoci podľa čl. 59 ods. 4 nariadenia Európskeho parlamentu a Rady (EÚ) 2021/2116 z 2. decembra 2021 o financovaní, riadení a monitorovaní spoločnej poľnohospodárskej politiky a o zrušení nariadenia (EÚ) č. 1306/2013 (*Ú. v. EÚ L 435 6.12.2021*) a čl. 44 ods. 1 vykonávacieho nariadenia Komisie (EÚ) 2022/128 z 21. decembra 2021, ktorým sa stanovujú pravidlá uplatňovania nariadenia (EÚ) Európskeho parlamentu a Rady (EÚ) 2021/2116 vzhľadom na platobné agentúry a ostatné orgány, finančné riadenie, schvaľovanie účtov, kontroly, zábezpeky a transparentnosť (*Ú. v. EÚ L 20, 31.1.2022*).

**K bodom 10, 11, 28, 29, 34, 36, 38, 39, 41 a 42**

Keďže v konaní o schválení poskytovania pomoci na dodávanie školského ovocia a zeleniny pre deti alebo žiakov alebo o schválení poskytovania pomoci na dodávanie alebo distribúciu školského mlieka a mliečnych výrobkov pre deti alebo žiakov sa už nebude posudzovať špecifikácia týchto poľnohospodárskych výrobkov, z povinných informácií a príloh žiadosti o schválenie poskytovania pomoci na zabezpečovanie týchto činností sa vypúšťa zoznam konkrétnych druhov týchto poľnohospodárskych výrobkov, informácia o štáte alebo mieste, z ktorého tieto poľnohospodárske výrobky pochádzajú, informácia o množstve pridaného cukru, soli, tuku, sladidiel alebo prídavných látok v potravinách podľa čl. 3 ods. 2 písm. a) nariadenia Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (*Ú. v. EÚ L 354, 31.12.2008*) v platnom znení (ďalej len „prídavná látka v potravinách“) v týchto poľnohospodárskych výrobkoch, názov alebo obchodné meno a adresa sídla alebo miesta podnikania prevádzkovateľa potravinárskeho podniku alebo dovozcu, pod ktorého názvom alebo obchodným menom sa tieto poľnohospodárske výrobky uvádzajú na trh Európskej únie, ak sa týmito údajmi označujú povinne, a informácia o spôsobe balenia týchto poľnohospodárskych výrobkov. Tieto informácie sa teda už nebudú oznamovať na účely schválenia poskytovania pomoci na dodávanie školského ovocia a zeleniny pre deti alebo žiakov alebo o schválení poskytovania pomoci na dodávanie alebo distribúciu školského mlieka a mliečnych výrobkov pre deti alebo žiakov, no budú sa naďalej oznamovať Pôdohospodárskej platobnej agentúre (ďalej len „platobná agentúra“) v rámci plnenia novoustanovenej informačnej povinnosti žiadateľa, ktorý má poskytovanie pomoci na zabezpečovanie týchto činností schválené, aby mala platobná agentúra o týchto podrobnostiach prehľad v rámci dodávania alebo distribúcie týchto poľnohospodárskych výrobkov v príslušnom školskom roku podľa čl. 1 ods. 2 vykonávacieho nariadenia (EÚ) 2017/39 (ďalej len „školský rok“). Na tento účel sa taktiež rozširuje rozsah týchto povinne oznamovaných informácií o týchto daným žiadateľom v rámci školského programu v Slovenskej republike dodávaných alebo distribuovaných poľnohospodárskych výrobkoch o informáciu o ich zložkách podľa čl. 2 ods. 2 písm. f) nariadenia Európskeho parlamentu a Rady (EÚ) č. 1169/2011 z 25. októbra 2011 o poskytovaní informácií o potravinách spotrebiteľom, ktorým sa menia a dopĺňajú nariadenia Európskeho parlamentu a Rady (ES) č. 1924/2006 a (ES) č. 1925/2006 a ktorým sa zrušuje smernica Komisie 87/250/EHS, smernica Rady 90/496/EHS, smernica Komisie 1999/10/ES, smernica Európskeho parlamentu a Rady 2000/13/ES, smernice Komisie 2002/67/ES a 2008/5/ES a nariadenie Komisie (ES) č. 608/2004 (*Ú. v. EÚ L 304 22.11.2011*) a o ich výživové údaje podľa čl. 29 až 35 nariadenia (EÚ) č. 1169/2011 v platnom znení (ďalej len „výživový údaj“). Keďže sa teda tieto informácie už nebudú oznamovať na účely schválenia poskytovania pomoci na dodávanie alebo distribúciu školského ovocia a zeleniny alebo školského mlieka a mliečnych výrobkov pre deti alebo žiakov, no budú sa oznamovať v rámci plnenia tejto novoustanovenej informačnej povinnosti, tak sa navrhuje, aby sa tieto oznámenia predkladali do konca obdobia na podanie žiadosti o poskytnutie maximálnej výšky pomoci na dodávanie školského ovocia a zeleniny pre deti alebo žiakov alebo o schválení poskytovania pomoci na dodávanie alebo distribúciu školského mlieka a mliečnych výrobkov pre deti alebo žiakov v príslušnom školskom roku, teda každý školský rok zabezpečovania týchto činností do 15. októbra kalendárneho roka, v ktorom sa tento školský rok začína, a aby sa v prípade zmeny týmito oznámeniami oznámených skutočností platobnej agentúre oznámila aj táto zmena, a to do piatich dní od okamihu, v ktorom nastala.

Pokiaľ ide o doterajšiu prílohu k žiadosti o schválenie poskytovania pomoci na dodávanie alebo distribúciu školského mlieka a mliečnych výrobkov pre deti alebo žiakov, ktorou je písomne vyhotovená analýza zloženia školského mlieka a mliečnych výrobkov preukazujúca, že toto školské mlieko a mliečne výrobky uvedené v prílohe č. 1 k novelizovanému nariadeniu vlády v príslušnom znení (ďalej len „školské mlieko a mliečne výrobky“) spĺňajú požiadavky na zloženie a zložky mlieka a mliečnych výrobkov, na ktorých dodávanie alebo distribúciu pre deti alebo žiakov možno poskytnúť pomoc, ustanovené novelizovaným nariadením vlády v znení neskorších predpisov a príslušnými všeobecne záväznými právnymi predpismi tvoriacimi právny poriadok Slovenskej republiky (*najmä aktami Európskej únie*), a preukazujúca podiel mliečnej zložky v tomto mlieku a mliečnych výrobkoch, tak táto príloha sa úplne vypúšťa, a povinnosť predkladať ju mimo konania o schválení poskytovania pomoci na dodávanie alebo distribúciu školského mlieka a mliečnych výrobkov pre deti alebo žiakov sa neustanovuje. Dôvodom je aj to, že poľnohospodárske výrobky mlieka a mliečnych výrobkov, ktoré sú uvedené v prílohe V k nariadeniu (EÚ) č. 1308/2013 v platnom znení, sa navrhovaným nariadením vlády Slovenskej republiky, ktorým sa mení a dopĺňa nariadenie vlády Slovenskej republiky č. 200/2019 Z. z. o poskytovaní pomoci na dodávanie a distribúciu ovocia, zeleniny, mlieka a výrobkov z nich pre deti a žiakov v školách v znení neskorších predpisov (ďalej len „navrhované nariadenie vlády“) vypúšťajú zo zoznamu mliečnych výrobkov, na dodávanie alebo distribúciu pre deti alebo žiakov výlučne ktorých možno poskytovať pomoc, a povinný podiel mliečnej zložky podľa čl. 23 ods. 5 nariadeniu (EÚ) č. 1308/2013 v platnom znení je ustanovený práve pre tieto poľnohospodárske výrobky mlieka a mliečnych výrobkov.

**K bodom 13, 20, 21, 23 a 24**

Menia sa tri kľúčové časti novelizovaného nariadenia vlády v znení neskorších predpisov, ktoré ustanovujú, na zabezpečovanie akých činností možno poskytovanie pomoci schváliť, na zabezpečovanie akých činností možno poskytovanie podpory prideliť a na zabezpečovanie akých činností možno pomoc poskytnúť. Doteraz týmito činnosťami boli akékoľvek činnosti podľa § 1 písm. a) až c) alebo písm. d) novelizovaného nariadenia vlády v príslušnom znení, teda dodávanie alebo distribúcia školského mlieka a mliečnych výrobkov pre deti alebo žiakov, dodávanie školského ovocia a zeleniny pre deti alebo žiakov, slovenské sprievodné opatrenia alebo propagácia školského programu Slovenskej republiky. V znení navrhovaného nariadenia vlády však medzi tieto činnosti už nebude patriť propagácia školského programu Slovenskej republiky, teda zabezpečovanie činností podľa § 1 písm. d) novelizovaného nariadenia vlády. Podľa navrhovaného nariadenia vlády sa teda pomoc už nebude poskytovať na propagáciu školského programu Slovenskej republiky, a teda sa na ňu ani jej poskytovanie nebude schvaľovať, a nebude sa na ňu prideľovať.

Keďže na základe týchto zmien sa už nebude prideľovať maximálna výška pomoci na propagáciu školského programu Slovenskej republiky, z novelizovaného nariadenia vlády sa vypúšťa ustanovenie o výpočte tejto maximálnej výšky pomoci na propagáciu školského programu Slovenskej republiky v príslušnom školskom roku, ako aj ustanovenie o výpočte tzv. „prvotného základu pre výpočet maximálnej výšky pomoci z finančných prostriedkov Európskej únie pre príslušného žiadateľa na dodávanie alebo distribúciu školského mlieka a mliečnych výrobkov pre deti alebo žiakov, na dodávanie školského ovocia a zeleniny pre deti alebo žiakov alebo na slovenské sprievodné opatrenia“ odčítaním rozpočtu na prideľovanie maximálnej výšky pomoci na propagáciu školského programu Slovenskej republiky v príslušnom školskom roku. Namiesto toho sa ustanovuje, že tento „prvotný základ“ zodpovedá celkovej výške finančných prostriedkov Európskej únie na vykonávanie školského programu v príslušnom školskom roku, ktoré sú na tento účel pridelené Slovenskej republike.

**K bodu 15**

Schválenie poskytovania pomoci na dodávanie školského ovocia a zeleniny pre deti alebo žiakov, na dodávanie alebo distribúciu školského mlieka a mliečnych výrobkov pre deti alebo žiakov alebo na slovenské sprievodné opatrenia sa udeľuje na zabezpečovanie týchto činností počas obdobia jedného alebo viacerých bezprostredne po sebe nasledujúcich školských rokov. Limitom dĺžky tohto obdobia je len trvanie stratégie vykonávania školského programu v Slovenskej republike, ktoré toto obdobie nesmie presiahnuť. Keďže však stratégia vykonávania školského programu sa vypracúva na šesť rokov, v praxi môžu existovať aj schválenia poskytovania pomoci na zabezpečovanie činností školského programu v Slovenskej republike počas obdobia šiestich po sebe nasledujúcich školských rokov. Schválenie poskytovania pomoci na zabezpečovanie činností školského programu v Slovenskej republike je základnou podmienkou na pridelenie maximálnej výšky pomoci na zabezpečovanie týchto činností, a tým aj základnou podmienkou na poskytnutie pomoci na ich zabezpečovanie. Pokiaľ však určitá osoba bude mať schválené poskytovanie pomoci na dodávanie školského ovocia a zeleniny pre deti alebo žiakov, na dodávanie alebo distribúciu školského mlieka a mliečnych výrobkov pre deti alebo žiakov alebo na slovenské sprievodné opatrenia počas obdobia viacerých po sebe nasledujúcich školských rokov, no v praxi táto osoba tieto činnosti nebude zabezpečovať a žiadať o pridelenie maximálnej výšky pomoci na ich zabezpečovanie počas niektorého z týchto školských rokov, tak toto jej schválenie nebude mať praktický význam. Preto sa ustanovuje, že schválenie poskytnutia pomoci na dodávanie školského ovocia a zeleniny pre deti alebo žiakov, na dodávanie alebo distribúciu školského mlieka a mliečnych výrobkov pre deti alebo žiakov alebo na slovenské sprievodné opatrenia počas obdobia aspoň dvoch po sebe nasledujúcich školských rokov, sa považuje za schválenie poskytovania pomoci na zabezpečovanie týchto činností len počas časti tohto obdobia, ktorá sa skončí uplynutím dvoch po sebe bezprostredne nasledujúcich školských rokov tohto obdobia, ak v žiadnom z týchto dvoch školských rokov nie je pridelená maximálna výška pomoci na zabezpečovanie týchto činností v príslušnom školskom roku. To znamená, že ak počas dvoch po sebe nasledujúcich školských rokov obdobia, na zabezpečovanie činností školského programu v Slovenskej republike v ktorom je schválené poskytovanie pomoci, nebude pridelená maximálna výška pomoci na zabezpečovanie týchto činností, toto schválenie sa bude ustanovenou právnou fikciou považovať za schválenie poskytovania pomoci na zabezpečovanie týchto činností len počas týchto dvoch po sebe nasledujúcich školských rokoch, aj keď by ním bolo mimo tejto právnej fikcie schválené poskytovanie pomoci na zabezpečovanie týchto činností školského programu v Slovenskej republike počas dlhšieho obdobia, resp. aj počas obdobia nasledujúceho po uplynutí týchto dvoch školských rokov. Týmto sa teda ustanovuje mechanizmus automatického zániku schválení poskytovania pomoci určitej osobe na dodávanie školského ovocia a zeleniny pre deti alebo žiakov, na dodávanie alebo distribúciu školského mlieka a mliečnych výrobkov pre deti alebo žiakov alebo na slovenské sprievodné opatrenia počas obdobia nasledujúceho po dvoch bezprostredne po sebe nasledujúcich školských rokoch neaktivity tejto osoby, počas ktorých tejto osobe nebola pridelená maximálna výška pomoci na zabezpečovanie týchto činností.

**K bodu 17**

Vypúšťa sa ustanovenie o návrhu na doplnenie zoznamu ovocia a zeleniny alebo mlieka a mliečnych výrobkov, na ktorých dodávanie alebo distribúciu pre deti alebo žiakov výlučne možno poskytovať pomoc, ktorý je vo svojej podstate návrhom pre Ministerstvo pôdohospodárstva a rozvoja vidieka Slovenskej republiky na prípravu návrhu všeobecne záväzného právneho predpisu Slovenskej republiky, ktorým sa tento zoznam ustanovuje, mení alebo dopĺňa. Tento typ návrhu teda nie je potrebné upravovať v aproximačnom nariadení vlády, nakoľko sa netýka žiadneho procesného postupu vo veci rozhodovania o poskytovaní pomoci v rámci školského programu.

**K bodu 22**

Legislatívno-technická úprava súvisiaca s opravou vnútorných odkazov.

**K bodom 25 až 27**

Dopĺňa sa nová informačná povinnosť žiadateľa, ktorý má schválené poskytovanie pomoci na dodávanie školského ovocia a zeleniny pre deti alebo žiakov, na dodávanie alebo distribúciu školského mlieka a mliečnych výrobkov pre deti alebo žiakov alebo na slovenské sprievodné opatrenia, a síce povinnosť poskytovať platobnej agentúre v elektronickej podobe prehľad škôl, pre deti alebo žiakov ktorých v príslušnom realizačnom období podľa § 2 písm. i) novelizovaného nariadenia vlády v znení nariadenia vlády Slovenskej republiky č. 195/2020 Z. z. školského roka (ďalej len „realizačné obdobie“) zabezpečoval slovenské sprievodné opatrenia. Tento prehľad bude daný žiadateľ poskytovať za každé realizačné obdobie príslušného školského roka, počas ktorého slovenské sprievodné opatrenia zabezpečuje, a bude ho poskytovať zvlášť za slovenské sprievodné opatrenia prepojené s cieľom školského programu zvyšovať konzumáciu ovocia a zeleniny a zvlášť za slovenské sprievodné opatrenia prepojené s cieľom školského programu zvyšovať konzumáciu mlieka a mliečnych výrobkov. Keďže sa má tento prehľad poskytovať za každé realizačné obdobie príslušného školského roka, ustanovuje sa, že sa musí poskytnúť v lehote na podanie žiadosti o poskytnutie pomoci na dodávanie školského ovocia a zeleniny pre deti alebo žiakov alebo na dodávanie alebo distribúciu školského mlieka a mliečnych výrobkov pre deti alebo žiakov v príslušnom realizačnom období, teda podľa čl. 4 ods. 4 vykonávacieho nariadenia (EÚ) 2017/39 v lehote do troch mesiacov od konca tohto realizačného obdobia. Školy uvedené v tomto prehľade v ňom budú musieť byť identifikované ich identifikátorom evidovaným v centrálnom registri škôl, školských zariadení, elokovaných pracovísk a zriaďovateľov, a tie z týchto škôl, ktoré sú právnickými osobami, v ňom budú musieť byť identifikované aj ich identifikačným číslom organizácie.

**K bodu 30**

Na upresnenie sa dopĺňa, že žiadateľ, ktorý má schválené poskytovanie pomoci na dodávanie školského ovocia a zeleniny pre deti alebo žiakov, na dodávanie alebo distribúciu školského mlieka a mliečnych výrobkov pre deti alebo žiakov, na slovenské sprievodné opatrenia alebo na propagáciu školského programu Slovenskej republiky v príslušnom školskom roku, je povinný zabezpečiť informačný plagát pre každú školu, pre ktorú ho v rámci propagácie školského programu Slovenskej republiky v príslušnom školskom roku zabezpečuje, ak si ho táto škola nezabezpečuje iným spôsobom.

**K bodom 31 a 32**

Dopĺňa sa nové ustanovenie ustanovujúce maximálny 30 % - ný podiel porcií iného mlieka a mliečnych výrobkov ako konzumného mlieka alebo jeho bezlaktózových variácií, teda maximálny 30 % - ný podiel porcií mlieka a mliečnych výrobkov uvedených v čl. 23 ods. 4 písm. b) nariadenia (EÚ) č. 1308/2013 v platnom znení na celkovom množstve porcií mlieka a mliečnych výrobkov, na ktorých dodávanie alebo distribúciu pre deti alebo žiakov možno poskytnúť pomoc, ktoré žiadateľ, ktorý má schválené poskytovanie pomoci na dodávanie alebo distribúciu školského mlieka a mliečnych výrobkov pre deti alebo žiakov, v rámci zabezpečovania týchto činností v realizačnom období dodáva alebo distribuuje pre deti alebo žiakov jednej školy. Na účely tohto ustanovenia sa porciou mlieka a mliečnych výrobkov rozumie jeho porcia v maximálnej veľkosti podľa § 3 ods. 1 v nadväznosti na prílohu č. 1 , bez ohľadu na skutočne dodanú alebo distribuovanú veľkosť jeho porcie. Z tejto limitácie sa ustanovuje výnimka vo vzťahu k takej škole, ktorej prevádzka je obmedzená v rozsahu, ktorý tomuto žiadateľovi školské mlieko a mliečne výrobky neumožňuje dodávať alebo distribuovať pre deti alebo žiakov tejto školy aspoň časť uvedeného realizačného obdobia.

Obdobné ustanovenie je už zakotvené vo vzťahu k maximálnemu podielu porcií ovocia a zeleniny v sektore výrobkov zo spracovaného ovocia a zeleniny podľa čl. 1 ods. 2 písm. j) v nadväznosti na časť X prílohy I k nariadeniu (EÚ) č. 1308/2013 v platnom znení (ďalej len „spracované ovocie a zelenina“) na celkovom množstve porcií ovocia a zeleniny, na ktorých dodávanie pre deti alebo žiakov možno poskytnúť pomoc, ktoré žiadateľ, ktorý má schválené poskytovanie pomoci na dodávanie školského ovocia a zeleniny pre deti alebo žiakov, v rámci zabezpečovania týchto činností v realizačnom období dodáva pre deti alebo žiakov jednej školy. Novelizované nariadenie vlády v znení neskorších predpisov tento podiel ustanovuje na 50 %, no navrhuje sa znížiť tento podiel na 40 %.

Dôvodom pre ustanovenie týchto maximálnych podielov mlieka a mliečnych výrobkov uvedených v čl. 23 ods. 4 písm. b) nariadenia (EÚ) č. 1308/2013 v platnom znení a spracovaného ovocia a zeleniny je potreba priorizácie čerstvého ovocia a zeleniny podľa čl. 1 ods. 2 písm. i) v nadväznosti na časť IX prílohy I k nariadeniu (EÚ) č. 1308/2013 v platnom znení a konzumného mlieka alebo jeho bezlaktózových variácií v rámci poľnohospodárskych výrobkov ovocia a zeleniny alebo mlieka a mliečnych výrobkov, ktoré sú dodávané alebo distribuované v rámci školského programu, vyjadrená v čl. 23 ods. 3 až 5 nariadenia (EÚ) č. 1308/2013 v platnom znení.

**K bodu 33**

Sprísňuje sa doterajšia povinnosť žiadateľa, ktorý má schválené poskytovanie pomoci na dodávanie alebo distribúciu školského ovocia a zeleniny alebo školského mlieka a mliečnych výrobkov pre deti alebo žiakov v príslušnom školskom roku, dodávať alebo distribuovať toto školské ovocie a zeleninu alebo toto mlieko a mliečne výrobky pre deti alebo žiakov aspoň počas dvoch realizačných období príslušného školského roka. Na základe navrhovaného nariadenia vlády bude povinný tieto činnosti zabezpečovať počas všetkých troch realizačných období príslušného školského roka. S porušením tejto povinnosti je samozrejme aj naďalej spojené tretinové krátenie pomoci na zabezpečovanie týchto činností počas posledného realizačného obdobia, počas ktorého ich tento žiadateľ skutočne zabezpečoval, tak ako je ustanovené v § 7 ods. 9 .

**K bodom 35 a 45**

Ustanovuje sa množstevný limit, v ktorom môžu byť školské ovocie a zelenina alebo školské mlieko a mliečne výrobky v rámci školského programu distribuované deťom alebo žiakom tej istej školy počas jedného realizačného obdobia. Tento limit sa uplatňuje aj na distribúciu týchto poľnohospodárskych výrobkov žiadateľom, ktorý má na ich distribúciu pre deti alebo žiakov schválené poskytovanie pomoci, aj na distribúciu týchto poľnohospodárskych výrobkov školou, ktorej boli v rámci školského programu dodané. Tento limit zodpovedá úhrnu maximálnych veľkostí porcií pre jedného žiaka na počet detí alebo žiakov danej školy, na ktorý bola pridelená maximálna výška pomoci na zabezpečovanie týchto činností, a na počet všetkých dní daného realizačného obdobia (*maximálna veľkosť porcie daného poľnohospodárskeho výrobku pre jedného žiaka \* počet detí alebo žiakov danej školy, na ktorý bola pridelená maximálna výška pomoci na dodávanie alebo distribúciu týchto poľnohospodárskych výrobkov v príslušnom školskom roku \* počet všetkých dní daného realizačného obdobia príslušného školského roka*), a počíta sa zvlášť za školské ovocie a zeleninu a zvlášť za školské mlieko a mliečne výrobky. Na dodávanie alebo distribúciu školského ovocia a zeleniny alebo školského mlieka a mliečnych výrobkov, ktoré boli pre deti alebo žiakov v príslušnom realizačnom období dodané alebo distribuované nad rámec tohto limitu, nebude možné poskytnúť pomoc.

Ďalší z ustanovovaných množstevných limitov sa týka distribúcie školského ovocia a zeleniny alebo školského mlieka a mliečnych výrobkov samotnou školou, ktorej boli tieto poľnohospodárske výrobky v rámci školského programu dodané. Aj v tomto prípade ide o limit počítaný z úhrnu maximálnych veľkostí porcií školského ovocia a zeleniny alebo školského mlieka a mliečnych výrobkov pre jedného žiaka na počet detí alebo žiakov danej školy, na ktorý bola pridelená maximálna výška pomoci na dodávanie tohto danej škole dodaného školského ovocia a zeleniny alebo školského mlieka a mliečnych výrobkov, avšak v tomto prípade na počet piatich dní. Tento limit musí byť dodržiavaný v rámci akéhokoľvek obdobia piatich po sebe bezprostredne nasledujúcich dní príslušného realizačného obdobia, čo znamená, že daná škola môže svojim deťom alebo žiakom distribuovať najviac päť porcií školského ovocia a zeleniny alebo školského mlieka a mliečnych výrobkov vopred, pokiaľ ide o porcie v maximálnej veľkosti porcie pre jedného žiaka. Samozrejme, z hľadiska praktickej kontrolovateľnosti sa tento limit nebude uplatňovať na individuálne deti alebo žiakov, ale na počet všetkých detí alebo žiakov určitej školy, na ktorý bola pridelená maximálna výška pomoci na dodávanie alebo distribúciu tejto škole dodaného školského ovocia a zeleniny alebo tejto škole dodaného školského mlieka a mliečnych výrobkov. Ak by teda bolo na tento počet detí alebo žiakov jednej školy touto školou týmto jej deťom alebo žiakom v jednom dni príslušného realizačného obdobia distribuovaných v prepočte päť porcií na jedno toto dieťa alebo žiaka v tejto maximálnej veľkosti, v bezprostredne nasledujúcom dni tohto realizačného obdobia by im už takto mohla distribuovať len jednu takúto porciu v prepočte na jedno toto dieťa alebo žiaka, avšak po uplynutí piatich bezprostredne po sebe nasledujúcich dní vrátane dňa tejto distribúcie by im táto škola už takto mohla distribuovať ďalších takýchto päť porcií v prepočte na jedno toto dieťa alebo žiaka, ak by im ich medzitým nedistribuovala vôbec, a ak by tieto porcie takto týmto deťom alebo žiakom neboli distribuované vopred pre nasledujúce realizačné obdobie. Samozrejme, aj tento množstevný limit sa uplatňuje individuálne na školské ovocie a zeleninu a individuálne na školské mlieko a mliečne výrobky. Na dodávanie školského ovocia a zeleniny alebo školského mlieka a mliečnych výrobkov, ktoré boli deťom alebo žiakom v príslušnom realizačnom období distribuované nad rámec tohto limitu, nebude možné poskytnúť pomoc.

Na účely kontrolovateľnosti dodržiavania tohto limitu v rámci konania o poskytnutí pomoci na dodávanie školského ovocia a zeleniny alebo školského mlieka a mliečnych výrobkov pre deti alebo žiakov v príslušnom realizačnom období sa dopĺňa aj povinná príloha k žiadosti o poskytnutie tejto pomoci, a to o vyhlásenie školy, ktorej daný žiadateľ toto školského ovocie a zeleninu alebo toto školské mlieko a mliečne výrobky v tomto realizačnom období pre jej deti alebo žiakov dodával, či tento limit dodržala, a ak nie, s akými množstvami týchto jej dodaných poľnohospodárskych výrobkov ho prekročila.

**K bodu 43**

Vypúšťajú sa ustanovenia pravidiel zaokrúhľovania výšky pomoci poskytovanej individuálnemu žiadateľovi na dodávanie alebo distribúciu školského ovocia a zeleniny alebo školského mlieka a mliečnych výrobkov pre deti alebo žiakov, podľa ktorých sa výška tejto poskytovanej pomoci mala vždy zaokrúhľovať na eurocenty nadol. Účelom týchto pravidiel bolo predísť situácii, že by sa mala žiadateľom na dodávanie alebo distribúciu školského ovocia a zeleniny alebo školského mlieka a mliečnych výrobkov pre deti alebo žiakov v príslušnom školskom roku poskytnúť pomoc v celkovej výške presahujúcej výšku finančných prostriedkov pridelených na jej poskytovanie, ak by sa pri určovaní výšky pomoci na zabezpečovanie týchto činností počas realizačných období tohto školského roka pre jednotlivých žiadateľov použilo čisto matematické zaokrúhľovanie. Tento problém je však riešiteľný aj bez osobitných ustanovení o zaokrúhľovaní výšky pomoci poskytovanej na zabezpečovanie týchto činností pre individuálnych žiadateľov, pričom nie je nutné obmedzovať možnosť zaokrúhliť výšku pomoci na zabezpečovanie týchto činností pre individuálnych žiadateľov aj nahor, ak to výška finančných prostriedkov pridelených na ich zabezpečovanie umožní.

**K bodu 44**

Zamedzuje sa možnosti poskytnúť pomoc na dodávanie školského mlieka a mliečnych výrobkov pre deti alebo žiakov jednej školy počas určitého realizačného obdobia pre distribútora, ktorému sa už poskytne pomoc na distribúciu školského mlieka a mliečnych výrobkov pre deti alebo žiakov tejto školy počas toho istého realizačného obdobia. To znamená, že žiadateľ si musí vybrať, či bude počas určitého realizačného obdobia školské mlieko a mliečne výrobky pre deti alebo žiakov tej ktorej školy dodávať alebo distribuovať, pretože vo vzťahu k jednej škole nebude môcť dostať pomoc na oba spôsoby dodávania školského mlieka a mliečnych výrobkov pre deti alebo žiakov. Rozdiel medzi dodávaním a distribúciou školského mlieka a mliečnych výrobkov pre deti alebo žiakov zo strany žiadateľa o pomoc na zabezpečovanie týchto činností spočíva v tom, že pri dodávaní týchto poľnohospodárskych výrobkov pre deti alebo žiakov ich tento žiadateľ dodá škole, v ktorej sú tieto deti alebo žiaci prijatí, a až táto škola im ich následne distribuuje, zatiaľ čo pri ich distribúcii pre deti alebo žiakov im ich tento žiadateľ distribuuje priamo, štandardne prostredníctvom automatu, ktorý tieto poľnohospodárske výrobky deťom alebo žiakom tej ktorej školy vydáva. Toto ustanovenie teda uprednostňuje distribúciu školského mlieka a mliečnych výrobkov počas určitého realizačného obdobia priamo deťom alebo žiakom určitej školy zo strany žiadateľa o pomoc na zabezpečovanie tejto činnosti pred ich dodávaním do tejto školy počas tohto realizačného obdobia zo strany tohto žiadateľa, a v prípade, že sa pomoc poskytne na túto distribúciu, ju už nemožno poskytnúť na dodávanie školského mlieka a mliečnych výrobkov počas toho istého realizačného obdobia škole, v ktorej sú tieto deti alebo žiaci prijatí. Pre každé realizačné obdobie príslušného školského roka si teda žiadateľ o pomoc na dodávanie alebo distribúciu školského mlieka a mliečnych výrobkov pre deti alebo žiakov môže vybrať, či bude v danom realizačnom období školské mlieko a mliečne výrobky pre deti alebo žiakov určitej školy dodávať alebo distribuovať, no tieto dva spôsoby vo vzťahu k jednej škole počas toho istého realizačného obdobia nebude môcť kombinovať, nakoľko pomoc bude môcť dostať len na jeden z týchto dvoch spôsobov dodávania školského mlieka a mliečnych výrobkov pre deti alebo žiakov.

**K bodu 46**

Ustanovujú sa prechodné ustanovenia vo vzťahu k žiadostiam o schválenie poskytovania pomoci na dodávanie alebo distribúciu školského ovocia a zeleniny alebo školského mlieka a mliečnych výrobkov pre deti alebo žiakov, na slovenské sprievodné opatrenia alebo na propagáciu školského programu Slovenskej republiky v období pred začatím školského roka 2023/2024, k žiadostiam o zmenu alebo doplnenie schválenia poskytovania pomoci na dodávanie alebo distribúciu školského ovocia a zeleniny alebo školského mlieka a mliečnych výrobkov pre deti alebo žiakov, na slovenské sprievodné opatrenia alebo na propagáciu školského programu Slovenskej republiky v období pred začatím školského roka 2023/2024, k žiadostiam o pridelenie maximálnej výšky pomoci na dodávanie alebo distribúciu školského ovocia a zeleniny alebo školského mlieka a mliečnych výrobkov pre deti alebo žiakov, na slovenské sprievodné opatrenia alebo na propagáciu školského programu Slovenskej republiky v období pred začatím školského roka 2023/2024, a k žiadostiam o poskytnutie pomoci na dodávanie alebo distribúciu školského ovocia a zeleniny alebo školského mlieka a mliečnych výrobkov pre deti alebo žiakov, na slovenské sprievodné opatrenia alebo na propagáciu školského programu Slovenskej republiky v období pred začatím školského roka 2023/2024. Kľúčové je, že tieto žiadosti sú jasne odlíšené obdobím, na ktoré sa vzťahujú, teda obdobím zabezpečovania uvedených činností školského programu, ktoré predchádzalo školskému roku 2023/2024, teda školskému roku, v ktorom už bude účinné navrhované nariadenie vlády.

Jednou z hlavných zmien novelizovaného nariadenia vlády v znení neskorších predpisov navrhovaným nariadením vlády je vypustenie propagácie školského programu Slovenskej republiky ako činnosti, na zabezpečovanie ktorej možno schváliť poskytovanie pomoci, na zabezpečovanie ktorej možno prideliť maximálnu výšku pomoci a na zabezpečovanie ktorej možno pomoc poskytnúť. Keďže však schválenia poskytovania pomoci na dodávanie alebo distribúciu školského ovocia a zeleniny alebo školského mlieka a mliečnych výrobkov pre deti alebo žiakov, na slovenské sprievodné opatrenia alebo na propagáciu školského programu Slovenskej republiky sú udelené na zabezpečovanie týchto činností počas viacerých po sebe bezprostredne nasledujúcich školských rokov, v dôsledku uvedenej zmeny je potrebné všetky platné schválenia poskytovania pomoci na propagáciu školského programu Slovenskej republiky v období po skončení školského roka 2022/2023 zrušiť. To znamená, že rozhodnutia o schválení poskytovania pomoci na dodávanie alebo distribúciu školského ovocia a zeleniny alebo školského mlieka a mliečnych výrobkov pre deti alebo žiakov, na slovenské sprievodné opatrenia alebo na propagáciu školského programu Slovenskej republiky v období po 31. júli 2023 budú aj naďalej platné, ak nimi nie je schválené len poskytovanie pomoci na propagáciu školského programu Slovenskej republiky. Schválenia poskytovania pomoci na propagáciu školského programu Slovenskej republiky, ktoré sú týmito vydanými rozhodnutiami udelené, však budú od 1. augusta 2023 zrušené, a z tejto časti uvedených rozhodnutí už teda nebudú vyplývať nijaké práva.

Schválenia poskytovania pomoci na dodávanie alebo distribúciu školského ovocia a zeleniny alebo školského mlieka a mliečnych výrobkov pre deti alebo žiakov alebo na slovenské sprievodné opatrenia v období, ktoré sa skončilo uplynutím 31. júla 2023, sa naopak predlžujú, a považujú sa tak za schválenia poskytovania pomoci na zabezpečovanie týchto činností v období, ktoré sa skončí skončením školského roka 2023/2024. Tým sa efektívne predlžuje platnosť rozhodnutí, ktorými sú tieto schválenia udelené.

Vzhľadom na zjednodušenie systému schvaľovania poskytovania pomoci na dodávanie alebo distribúciu školského ovocia a zeleniny alebo školského mlieka a mliečnych výrobkov pre deti alebo žiakov alebo na slovenské sprievodné opatrenia tak, že sa na dodávanie alebo distribúciu školského ovocia a zeleniny alebo školského mlieka a mliečnych výrobkov pre deti alebo žiakov už poskytovanie pomoci nebude schvaľovať vo vzťahu k ešte viac konkretizovaným druhom školského ovocia a zeleniny alebo školského mlieka a mliečnych výrobkov, než sú uvedené v prílohe č. 2 alebo v prílohe č. 1 , a že sa na slovenské sprievodné opatrenia už poskytovanie pomoci nebude schvaľovať vo vzťahu k jednotlivým činnostiam podľa § 1 písm. c) prvého až štvrtého bodu alebo piateho bodu novelizovaného nariadenia vlády v znení neskorších predpisov,

sa prechodným ustanovením zrušujú doteraz udelené schválenia poskytovania pomoci na dodávanie alebo distribúciu školského ovocia a zeleniny alebo školského mlieka a mliečnych výrobkov pre deti alebo žiakov alebo na slovenské sprievodné opatrenia, a to konkrétne tie schválenia, ktorými sa poskytovanie pomoci schvaľuje na zabezpečovanie týchto činností v období trvajúcom počas školského roka 2024/2025 alebo v období trvajúcom počas školského roka 2024/2025 a počas akéhokoľvek bezprostredne nasledujúceho obdobia (*napr. počas obdobia školských rokov 2024/2025 až 2028/2029, počas ktorých trvá stratégia vykonávania školského programu Slovenskej republiky*), a ktoré boli udelené na žiadosť podanú najneskôr pred začiatkom obdobia na jej podanie podľa § 4 ods. 1 novelizovaného nariadenia vlády v znení nariadenia vlády Slovenskej republiky č. 195/2020 Z. z. v kalendárnom roku 2024. To nemá vplyv na schválenia poskytovania pomoci na dodávanie alebo distribúciu školského ovocia a zeleniny alebo školského mlieka a mliečnych výrobkov pre deti alebo žiakov alebo na slovenské sprievodné opatrenia v období pred začatím školského roka 2024/2025, aj keď by boli udelené tým istým rozhodnutím, ako schválenia poskytovania pomoci na zabezpečovanie týchto činností v období od začatia alebo po začatí školského roka 2024/2025.

Týmto prechodným ustanovením sa teda zrušia schválenia poskytovania pomoci na dodávanie alebo distribúciu školského ovocia a zeleniny alebo školského mlieka a mliečnych výrobkov pre deti alebo žiakov alebo na slovenské sprievodné opatrenia v období trvajúcom počas školského roka 2024/2025 alebo v období trvajúcom počas školského roka 2024/2025 a počas akéhokoľvek bezprostredne nasledujúceho obdobia, ktoré boli udelené podľa pôvodnej právnej úpravy pred nadobudnutím účinnosti navrhovaného nariadenia vlády, aby sa mohli nahradiť novými schváleniami, udelenými na základe žiadostí, ktoré budú podávané od začiatku obdobia na ich podávanie v kalendárnom roku 2024.

Pokiaľ ide o novoustanovenú oznamovaciu povinnosť žiadateľa, ktorý má schválené poskytovanie pomoci na dodávanie alebo distribúciu školského ovocia a zeleniny alebo školského mlieka a mliečnych výrobkov pre deti alebo žiakov, oznámiť platobnej agentúre do skončenia obdobia na podanie žiadosti o pridelenie maximálnej výšky na zabezpečovanie týchto činností v príslušnom školskom roku zoznam konkrétnych druhov týchto poľnohospodárskych výrobkov, informáciu o štáte alebo mieste, z ktorého tieto poľnohospodárske výrobky pochádzajú, informáciu o zložkách podľa čl. 2 ods. 2 písm. f) nariadenia (EÚ) č. 1169/2011 týchto poľnohospodárskych výrobkov, informáciu o množstve pridaného cukru, soli, tuku, sladidiel alebo prídavných látok v potravinách v týchto poľnohospodárskych výrobkoch, výživové údaje týchto poľnohospodárskych výrobkov, názov alebo obchodné meno a adresu sídla alebo miesta podnikania prevádzkovateľa potravinárskeho podniku alebo dovozcu, pod ktorého názvom alebo obchodným menom sa tieto poľnohospodárske výrobky uvádzajú na trh Európskej únie, ak sa týmito údajmi označujú povinne, a informáciu o spôsobe balenia týchto poľnohospodárskych výrobkov, prechodným ustanovením sa ustanovuje, že túto oznamovaciu povinnosť ešte nemá žiadateľ, ktorý má schválené poskytovanie pomoci na dodávanie alebo distribúciu školského ovocia a zeleniny alebo školského mlieka a mliečnych výrobkov pre deti alebo žiakov v školskom roku 2023/2024, v rozsahu týkajúcom sa zabezpečovania vykonávania týchto činností v príslušnom školskom roku 2023/2024, a teda že tento žiadateľ ešte do skončenia obdobia na podanie žiadosti o pridelenie maximálnej výšky pomoci na zabezpečovanie týchto činností v školskom roku 2023/2024, teda do 15. októbra 2023, tieto skutočnosti platobnej agentúre nie je povinný oznamovať. Tým pádom samozrejme nie je povinný oznamovať ani zmeny skutočností, ktoré by bol na základe tejto povinnosti za školský rok 2023/2024 oznámil, ak by už túto oznamovaciu povinnosť mal.

**K bodom 48 a 49**

Zoznam novelizovaným nariadením vlády v znení neskorších predpisov vykonávaných právne záväzných aktov Európskej únie sa rozširuje o nariadenie (EÚ) 2021/2116 v platnom znení a vykonávacie nariadenie (EÚ) 2022/128 v platnom znení, nakoľko sa týmto aproximačným nariadením vlády vykonávajú ustanovenia týchto aktov Európskej únie týkajúce sa zberu informácií potrebných na identifikáciu prijímateľov finančných prostriedkov z Európskeho poľnohospodárskeho záručného fondu, ktorými sú v tomto prípade žiadatelia o pomoc na zabezpečovanie činností školského programu v Slovenskej republike.

**K čl. II**

Účinnosť navrhovaného nariadenia sa navrhuje na 1. augusta 2023, teda na začiatok školského roka 2023/2024, od ktorého sa majú navrhovaným nariadením vlády zavádzané zmeny alebo doplnenia začať uplatňovať.

Podľa § 19 ods. 6 písm. b) zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov v znení zákona č. 133/2023 Z. z. môže všeobecne záväzný právny predpis Slovenskej republiky, ktorý má podľa doložky vplyvov alebo analýzy vplyvov k návrhu tohto právneho predpisu predkladaného do pripomienkového konania vplyv na podnikateľské prostredie, nadobudnúť účinnosť len 1. januára alebo 1. júla príslušného kalendárneho roka s tým, že toto obmedzenie dátumu nadobudnutia účinnosti všeobecne záväzného právneho predpisu Slovenskej republiky sa neuplatňuje na všeobecne záväzný právny predpis Slovenskej republiky vydaný na vykonanie právne záväzného aktu Európskej únie, ktorý nadobúda účinnosť alebo sa začína uplatňovať od iného dátumu.

Navrhované nariadenie vlády má podľa svojej doložky vplyvov a analýzy vplyvov pozitívny vplyv na podnikateľské prostredie, pričom sa zároveň jedná o návrh aproximačného nariadenia vlády, ktoré sa vydáva na vykonanie nariadenia (EÚ) č. 1308/2013 v platnom znení, vykonávacieho nariadenia (EÚ) 2017/39 a delegovaného nariadenia (EÚ) 2017/40, ktorými sa ustanovuje školský program, ktorý sa podľa týchto právne záväzných aktov Európskej únie vykonáva počas jednotlivých školských rokov, trvajúcich podľa čl. 1 ods. 2 vykonávacieho nariadenia (EÚ) 2017/39 od 1. augusta kalendárneho roka do 31. júla bezprostredne nasledujúceho kalendárneho roka. Keďže teda školský program sa vykonáva vždy od začiatku príslušného školského roka, teda od 1. augusta kalendárneho roka, v ktorom sa tento školský rok začína, na všeobecne záväzný právny predpis Slovenskej republiky, ktorý má byť vydaný na vykonanie uvedených právne záväzných aktov Európskej únie vo vzťahu ku školskému programu, a ktorý má podľa doložky vplyvov alebo analýzy vplyvov k návrhu tohto všeobecne záväzného právneho predpisu predkladaného do pripomienkového konania vplyv na podnikateľské prostredie, sa podľa § 19 ods. 6 písm. b) zákona č. 400/2015 Z. z. v znení zákona č. 133/2023 Z. z. neuplatňuje obmedzenie nadobudnutia účinnosti tohto právneho predpisu len na 1. januára alebo 1. júla príslušného kalendárneho roka.